《三仙洞》
明代·林枝桥

磴道何岧峣，虚堂莽萧瑟。上有餐霞人，意閒貌古洗。

中者腹便便，卸襟带不结。或历落嵚崎，支离如自失。

或佩古青萍，草屦轻袍帻。情态虽各殊，总与人寰别。

道人不洒扫，空砌堆乱甓。巧栋閒窜鼠，破帷或走虱。

岩中诸香火，狞者烂金壁。独有古仙真，柴门掩白日。

作者简介：林枝桥，字阳仲。新会人。明神宗万历四十四年（一六一六）进士。初授当涂令，征授礼部主事，改吏部，历员外郎、郎中。以忤魏忠贤，与李邦华、周宗建、周顺昌、李日宣同日夺职。崇祯初，诏复官。出为湖广参议，进福建副使，以事谪官。起贵州参政，进按察使。寻以忧归，卒于家。有《白鹤山房集》。清道光《新会县志》卷九有传。